CELEX: 32016D0017(01)
Language: fi
Date: 2016-06-07 00:00:00
Title: Euroopan keskuspankin päätös (EU) 2016/956, annettu 7 päivänä kesäkuuta 2016, hankintoja koskevista säännöistä annetun päätöksen (EU) 2016/245 (EKP/2016/2) muuttamisesta (EKP/2016/17)

16.6.2016   
            
            
               FI
            
            
               Euroopan unionin virallinen lehti
            
            
               L 159/21
            
         EUROOPAN KESKUSPANKIN PÄÄTÖS (EU) 2016/956,
   annettu 7 päivänä kesäkuuta 2016,
   hankintoja koskevista säännöistä annetun päätöksen (EU) 2016/245 (EKP/2016/2) muuttamisesta (EKP/2016/17)
   EUROOPAN KESKUSPANKIN JOHTOKUNTA, joka
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 11.6 artiklan,
   ottaa huomioon Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 (1) ja erityisesti sen 19 artiklan,
   sekä katsoo seuraavaa:
   
               (1)
            
            
               Selkeyden vuoksi on syytä tarkentaa eräitä Euroopan keskuspankin päätöksessä (EU) 2016/245 (EKP/2016/2) (2) vahvistettuja sääntöjä.
            
         
               (2)
            
            
               Näin ollen asetusta (EU) 2016/245 (EKP/2016/2) olisi vastaavasti muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutokset
   Muutetaan päätös (EU) 2016/245 (EKP/2016/2) seuraavasti:
   
               1.
            
            
               Korvataan 8 artiklan 2 kohta seuraavasti:
               ”2.   EKP voi tilata alkuperäiseltä sopimuskumppanilta lisää tavaroita, palveluja tai rakennusurakoita niiden arvosta riippumatta edellyttäen, etteivät tarvittavat muutokset alkuperäiseen sopimukseen ole huomattavia.
               Jos muutokset muuttavat sopimuksen yleistä luonnetta, niitä pidetään huomattavina erityisesti, kun yksi tai useampi seuraavista edellytyksistä täyttyy:
               
                           a)
                        
                        
                           muutoksella otetaan käyttöön ehtoja, jotka – jos ne olisivat kuuluneet alkuperäiseen hankintamenettelyyn – olisivat mahdollistaneet muiden kuin alun perin valittujen ehdokkaiden osallistumisen menettelyyn tai muun kuin alun perin hyväksytyn tarjouksen hyväksymisen tai jotka olisivat tuoneet hankintamenettelyyn lisää osallistujia;
                        
                     
                           b)
                        
                        
                           sopimuksesta tulee muutoksen jälkeen taloudellisesti edullisempi sopimuskumppanille tavalla, jota alkuperäisessä sopimuksessa ei ollut määritetty;
                        
                     
                           c)
                        
                        
                           muutos laajentaa sopimuksen soveltamisalaa huomattavasti;
                        
                     
                           d)
                        
                        
                           uusi sopimuskumppani korvaa sopimuskumppanin, jonka kanssa alkuperäinen sopimus tehtiin, muissa kuin 4 kohdassa säädetyissä tapauksissa.
                        
                     Muutoksia ei pidetä missään olosuhteissa huomattavina, jos niiden kumulatiivinen arvo alittaa a) 4 artiklan 3 kohdassa säädetyn relevantin kynnysarvon ja b) 10 prosenttia alkuperäisen palvelu- ja tavaranhankintaa koskevan sopimuksen arvosta tai 15 prosenttia alkuperäisen rakennusurakkaa koskevan sopimuksen arvosta.”;
            
         
               2.
            
            
               kumotaan 11 artiklan 3 kohdan viimeinen virke;
            
         
               3.
            
            
               kumotaan 12 artiklaan 4 kohdan viimeinen virke;
            
         
               4.
            
            
               kumotaan 24 artiklan 1 kohta;
            
         
               5.
            
            
               korvataan 30 artiklan 7 kohta seuraavasti:
               ”7.   Jos ehdokas tai tarjoaja taikka ehdokkaaseen tai tarjoajaan liittyvä yritys on osallistunut hankintamenettelyn valmisteluun esimerkiksi antamalla neuvoja hankintastrategiasta tai laatimalla eritelmiä, EKP toteuttaa asianmukaiset toimenpiteet sen varmistamiseksi, ettei kyseisen ehdokkaan tai tarjoajan osallistuminen vääristä kilpailua. EKP voi sulkea kyseisen ehdokkaan tai tarjoajan pois menettelystä, jos tämä on tarpeen tätä tarkoitusta varten. Ennen menettelystä sulkemista ehdokkaalle tai tarjoajalle annetaan tilaisuus osoittaa, ettei niiden aiempi osallistuminen vääristä kilpailua.”;
            
         
               6.
            
            
               korvataan 35 artiklan 3 kohta seuraavasti:
               
                           ”3.
                        
                        
                           EKP valitsee tarjousmenettelyyn kutsuttavat toimittajat joko tarjoajista, jotka on hyväksytty dynaamiseen hankintajärjestelmään, tai – jos tällaista järjestelmää ei ole otettu käyttöön – soveltuvien toimittajien luettelosta, joka on laadittu kiinnostuksenilmaisemispyynnön jälkeen. Jos tällaista luetteloa ei ole laadittu, EKP valitsee osallistumaan pyydettävät toimittajat oman harkintansa mukaan asianmukaisen markkina-analyysin perusteella mahdollinen rajatylittävä intressi huomioiden ja vahvistaa toimittajien soveltuvuuden ja niiden kiinnostuksen menettelyyn osallistumiseen. Markkina-analyysiin voi kuulua sopimuksen tekemistä koskevan mahdollisuuden julkaiseminen sähköisessä hankintajärjestelmässä. EKP voi vaihtoehtoisesti julkaista hankintailmoituksen verkkosivuillaan tai käyttämällä muita tarkoituksenmukaisia tiedotusvälineitä. Tarjousmenettelyyn osallistumaan pyydettävät toimittajat valitaan tässä tapauksessa saatujen vastausten perusteella. Samat perusteet täyttäviä muita toimittajia voidaan myös pyytää osallistumaan tarjousmenettelyyn.”;
                        
                     
         
               7.
            
            
               korvataan 35 artiklan 4 kohta seuraavasti:
               
                           ”4.
                        
                        
                           Jos artiklan 2 kohdassa tarkoitetun palvelusopimuksen arvo ilman arvonlisäveroa on vähintään 750 000 euroa, EKP julkaisee hankintailmoituksen virallisessa lehdessä. Tarjousmenettelyyn osallistumaan pyydettävät toimittajat valitaan saatujen vastausten perusteella. Samat perusteet täyttäviä muita toimittajia voidaan myös pyytää osallistumaan tarjousmenettelyyn.”;
                        
                     
         
               8.
            
            
               korvataan 41 artiklan 2 kohdan ensimmäinen virke seuraavasti:
               ”Tarjousmenettelyt, jotka aloitettiin ennen tämän päätöksen voimaantuloa, saatetaan päätökseen päätöksen EKP/2007/5 mukaisesti.”.
            
         2 artikla
   Voimaantulo
   Tämä päätös tulee voimaan 1 päivänä heinäkuuta 2016.
   
      Tehty Frankfurt am Mainissa 7 päivänä kesäkuuta 2016.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 80, 18.3.2004, s. 33.
   
      (2)  Euroopan keskuspankin päätös (EU) 2016/245, annettu 9 päivänä helmikuuta 2016, hankintoja koskevista säännöistä (EKP/2016/2) (EUVL L 45, 20.2.2016, s. 15).